'ปู'ลั่นเดินหน้าประชานิยม
หลังเกิดวิกฤตเศรษฐกิจสหรัฐและวิกฤตการณ์หนี้ของกลุ่มประเทศยุโรป
28 ก.ย. 2554

หลังเกิดวิกฤตเศรษฐกิจสหรัฐและวิกฤตการณ์หนี้ของกลุ่มประเทศยุโรป
ที่อาจทำให้เศรษฐกิจทั้งโลกเดี้ยงกันไปทั่ว จนเกิดเสียงเรียกร้องให้รัฐบาล ยิ่งลักษณ์ ชินวัตร ปรับเปลี่ยนนโยบายจากลดแลกแจกแถมที่เป็นการใช้งบประมาณจำนวนมากมาสร้างกำลังซื้อในประเทศมาเป็นการดำเนินนโยบายการลงทุนที่สร้างศักยภาพในการพัฒนาประเทศ
แต่ดูเหมือนรัฐบาลจะไม่สนใจปรับทิศการขับเคลื่อนนโยบาย
ล่าสุด ยิ่งลักษณ์ นายกรัฐมนตรี ยืนยันว่า ปัญหาด้านเศรษฐกิจที่เกิดขึ้นกับยุโรปและสหรัฐ ยังไม่ได้ส่งผลให้รัฐบาลต้องทบทวนนโยบายด้านต่างๆ ที่เคยประกาศไว้ และยังไม่มีการปรับคาดการณ์อัตราการขยายตัวทางเศรษฐกิจของไทยให้ลดลง แต่ได้ขอให้สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ติดตามสถานการณ์อย่างใกล้ชิด




นายกรัฐมนตรียืนยันว่า ในภาพรวมเชื่อมั่นว่าจะรับมือผลกระทบจากต่างประเทศได้ และรัฐบาลจะพยายามเร่งสร้างความเชื่อมั่นให้กับเอกชนและนักลงทุน
“นโยบายที่มีอยู่ทั้งหมดอยู่ภายใต้การรักษาวินัยทางการเงินการ คลังก็ยังเดินอยู่ เพราะนโยบายที่ประกาศไว้เป็นนโยบายกระตุ้นเศรษฐกิจ” นายกรัฐมนตรี กล่าว
ส่วนข้อเสนอให้รัฐบาลจัดตั้งกองทุนขึ้นมาในลักษณะเดียวกับกองทุนวายุภักษ์ เพื่อเข้าซื้อหุ้นพื้นฐานดีในช่วงที่ตลาดมีความผันผวนนั้น นายกรัฐมนตรี ระบุเพียงว่า ขอรอดูเหตุการณ์ก่อน เพราะหากการแก้ไขปัญหาวิกฤตหนี้ในยุโรปสำเร็จก็จะส่งผลดีต่อภาพรวมของเศรษฐกิจโลก
ยิ่งลักษณ์ กล่าวว่า การที่ตลาดหุ้นไทยปรับตัวลงแรงเมื่อวันที่ 26 ก.ย.นี้ น่าจะมาจากความตกใจของนักลงทุนต่อสถานการณ์ปัญหาเศรษฐกิจสหรัฐและยุโรป จนนำไปสู่การชะลอการลงทุน ซึ่งรัฐบาลจะเร่งสร้างความมั่นใจให้กับภาคเอกชนและนักลงทุนต่อไป
“เรายังไม่มีการพูดคุยเรื่องการจัดตั้งกองทุน จากเหตุการณ์ที่เกิดขึ้นเป็นความผันผวนจากเศรษฐกิจทางฝั่งยุโรป ทำให้นักลงทุนตกใจและชะลอการลงทุน ซึ่งในภาพรวมรัฐบาลก็ได้หารือข้อกังวลในจุดนี้ และเล็งเห็นปัญหานี้มาตั้งแต่ต้น แต่ยืนยันว่า โครงสร้างพื้นฐานทางเศรษฐกิจของไทยยังดีอยู่ แต่อาจจะมีแรงกระทบทำให้เกิดความผันผวนบ้าง หลังจากนี้ รัฐบาลจะต้องเร่งนโยบายอื่นๆ เข้ามาเสริม ไม่ว่าจะเป็นการดูแลกองทุน SML กองทุนตั้งตัวได้ เพื่อเร่งฟื้นฟูเศรษฐกิจในระดับครัวเรือน รวมถึงสั่งการให้กระทรวงต่างๆ ดูแลแนวนโยบายที่จะกระตุ้นเศรษฐกิจ” ยิ่งลักษณ์ กล่าว 
นายกรัฐมนตรียอมรับว่า ไม่สามารถรับประกันได้ว่า นโยบายของรัฐบาลทั้งหมดจะสามารถรับมือวิกฤตเศรษฐกิจโลกได้หรือไม่ เนื่องจากมีปัจจัยต่างประเทศเข้ามามีผล แต่ในประเทศจะเร่งสร้างรายได้ระดับครัวเรือน รวมถึงการลงทุนในเมกะโปรเจกต์ แต่ยอมรับว่าต้องใช้เวลา อีกทั้งในภาพรวมจีดีพีของไทยยังพึ่งพาการส่งออกเป็นหลัก 
ดังนั้น คงต้องค่อยๆ ปรับโหมดการส่งออก แต่เชื่อว่าหากการแก้ไขปัญหาในยุโรปดีขึ้นจะส่งผลดีต่อประเทศไทยด้วย เชื่อว่าคงใช้เวลาไม่นาน
อภิสิทธิ์ เวชชาชีวะ หัวหน้าพรรคประชาธิปัตย์ ผู้นำฝ่ายค้าน กล่าวว่า อยากให้รัฐบาลเริ่มมีการเตรียมการชัดเจนที่จะรองรับสถานการณ์เศรษฐกิจที่วางใจไม่ได้ โดยเฉพาะในยุโรป เพราะสิ่งที่เกิดขึ้นวานนี้อาจจะเป็นเรื่องของตลาดทุน แต่ก็แสดงออกให้เห็นถึงความหวั่นไหวถึงนักลงทุน 
ทั้งนี้ ได้คุยกับสภาอุตสาหกรรมและได้รับข้อมูลว่า มีความห่วงใยเพราะความเชื่อมั่นของผู้บริโภคในยุโรป ประกอบกับในภูมิภาคต่างๆ เริ่มได้รับผลกระทบ ดังนั้นรัฐบาลควรจะมีแผนที่จะรับมือกับผลที่อาจจะเกิดขึ้นด้วย ไม่ควรประมาท ส่วนสถานการณ์ดังกล่าวจะนำไปสู่การทบทวนในเรื่องนโยบายประชานิยมหรือไม่นั้น คิดว่าต้องตั้งจากหลักการก่อน โดยการคาดการณ์ว่าจะมีผลกระทบเข้ามากระทบกับภาคเศรษฐกิจในลักษณะไหน อย่างไรบ้าง อาทิ ด้านการส่งออก การท่องเที่ยว การสร้างงาน ก่อนพิจารณาว่าจะมีการปรับนโยบายที่มีความจำเป็นอะไรบ้าง
“รัฐบาลต้องประเมินสถานการณ์เศรษฐกิจตามความเป็นจริงว่า ภาคที่เกี่ยวข้องกับยุโรปและผู้บริโภคจะได้รับผลกระทบอย่างไร ควรจะต้องมีการรองรับตามความจำเป็น เครื่องมือนโยบายต่างๆ ควรจะยืดหยุ่นตามไปด้วย ทั้งด้านการเงิน การคลัง แต่วันนี้เรายังไม่ค่อยได้ยินการรองรับผลกระทบจากนโยบายของรัฐบาล” 
อภิสิทธิ์ ยังกล่าวว่า การกระตุ้นเศรษฐกิจภายในประเทศควรจะเตรียมเครื่องมือถ้ามีความจำเป็น แต่ยังไม่ควรที่จะออกมาตรการในลักษณะที่มีการผูกมัดตัวเอง หรือสร้างผลกระทบเกินไป อาทิ ถ้ามีความจำเป็นต้องกระตุ้นเศรษฐกิจ แล้วต้องใช้งบประมาณหรือมี นโยบายการเงิน ต้องลดโครงการอื่นที่จะส่งผลกระทบกับด้านการ คลัง การเงินด้วย ส่วนรัฐบาลควรจะต้องกู้เงินหรือไม่นั้น คิดว่ารัฐบาลก็จะต้องขาดดุลงบประมาณอยู่แล้วในปีหน้านี้ รัฐบาลก็ต้องยอมรับและเป็นเรื่องที่หลีกเลี่ยงไม่ได้